## Els hotels del litoral de la Comunitat Valenciana inicien agost amb reserves pròximes al 80 %

*** Els hotels de l’interior tenen ja una ocupació superior al 73 %, els càmpings freguen el ple absolut i els apartaments superen el 83 %
* Nuria Montes es mostra optimista davant estos resultats i assenyala que es confirma la consolidació de la recuperació plena del turisme en la nostra destinació**

Els hotels del litoral de la Comunitat Valenciana compten en estos moments amb unes reserves per al mes d’agost del 78,2%. Així es desprén del sondeig fet per Turisme Comunitat Valenciana a una mostra representativa d’hotels de les tres províncies, amb unes xifres de reserves que s’espera que continuen augmentant en les pròximes setmanes.

Segons esta enquesta, els apartaments turístics partixen d’unes reserves superiors al 83 % per al mes d’agost, clau de la temporada estival; mentres que els hotels de l’interior compten en estos moments amb unes reserves que superen el 73 %.

Per la seua part, els càmpings del litoral de la Comunitat Valenciana són els que arranquen agost amb millors resultats, amb el 95 % dels bungalous ocupats i el 90 % de les parcel·les.

Davant estes dades, la consellera d’Innovació, Indústria, Comerç i Turisme, Nuria Montes, s’ha mostrat optimista de cara als resultats d’esta temporada estival, que preveu “molt dinàmica i que reiterarà la consolidació de la recuperació plena del turisme en la nostra destinació”.

A més, la titular de Turisme ha assenyalat que “estes dades se superaran segons vagen transcorrent els primers dies del mes d’agost”, i ha recordat que a estes xifres “caldrà afegir les reserves d’última hora”.

**Resultats per províncies**

Per províncies, les dades del sondeig mostren que els hotels del litoral de Castelló partixen per al mes d’agost amb més del 70,3 % de les seues places ocupades. Per la seua part, el litoral de València preveu ocupar el 77,5 % de les seues places hoteleres i el litoral d’Alacant (sense incloure Benidorm) compta amb unes reserves del 75,5 %.

Els hotels de Benidorm partixen amb unes reserves del 85,7 % per al pròxim mes  d’agost; i la reserva hotelera per a agost a la ciutat de València se situa en un 77,8 %.

Respecte als apartaments turístics, el litoral de Castelló lidera les reserves este mes d’agost i supera ja el 88,2 %, seguit de Benidorm amb el 85 %, el litoral d’Alacant, amb el 84 % i el litoral de València que supera el 75 %.

En l’interior, les majors reserves per a este mes d’agost les registra la província de València amb un 80 % als hotels d’interior, seguit de l’interior de Castelló amb el 72,6 % i l’interior d’Alacant amb el 57,3 %.

**Avanç d’ocupació del mes de juliol**

D’altra banda, l’enquesta realitzada per Turisme Comunitat Valenciana proporciona també l’avanç dels resultats d’ocupació d’este mes de juliol. Així, s’estima una ocupació mitjana que supera el 86 % per al conjunt d’hotels del litoral de la Comunitat Valenciana, la qual cosa suposa unes xifres similars a les aconseguides l’any passat.

Respecte a l’ocupació en hotels d’interior, el sondeig estima per a este mes de juliol un 75,7%, la qual cosa suposa un increment interanual de 4,3 punts. Mentres que els apartaments turístics han superat el 78,5 % de la seua ocupació, en el qual destaca Benidorm que ha ocupat el 88 % de les places.

Fecha: 31/07/2024